**WATOTO NA JAMII WATAKIWA KURIPOTI UKATILI WA KIJINSIA BUKOBA**

Leo tarehe 25.11.2022, Divisheni ya Maendeleo ya Jamii ya Halmashauri ya Wilaya Bukoba kwa niaba ya Mkurugenzi Mtendaji wa Halmashauri hiyo Bi. Fatina Hussein Laay, wamefanya uzinduzi wa siku kumi na sita (16) za kupinga ukatili wa kijinsia na kutoa elimu kwa wanafunzi na wanajamii, kuhusu masuala ya ukatili huo, katika shule ya msingi Nyakato, Wilayani Bukoba.

Miongoni mwa mambo ambayo wanafunzi na jamii wameelimishwa kuhusu ukatili wa kijinsia ni pamoja maana na aina za ukatili wa kijinsia ili waweze kuchukua tahadhari na kuwaripoti wale wote wanaofanya au kufanyiwa ukatili wa kijinsia ndani ya jamii yao.

Kwa mujibu wa Mkuu wa Divisheni ya Maendeleo ya Jamii ya Halmashauri hiyo, Bi.Felista Shayo, watoto wengi wamekuwa wakifanyiwa ukatili wa kijinsia lakini hawasemi, na tafiti zinaonesha kwamba ukatili mwingi wanaofanyiwa watoto hufanyika majumbani tena hufanywa na ndugu wa karibu wa familia zao lakini watoto hawasemi pengine kwa sababu ya vitisho ambavyo watoto hupewa na wanaofanya ukatili huo na pale wanapogundulika wanafamilia husameheana na hii inapelekea tatizo kuwa kubwa zaidi.

“Ukatili wa kijinsia unaathiri masomo kwa sababu mtoto hukosa amani, anakuwa na mawazo na wengine husinzia darasani. Mtoto mzuri, usikubali mtu mzima akakuita mchumba wakati wewe bado ni mtoto huo ni ukatili na unakuathiri kisaikolojia. Kwa hiyo, utakapoona mtu ye yote anataka kukufanyia ukatili au utakapokuwa umefanyiwa ukatili, usikae kimya mweleze mzazi wako, viongozi wako wa kitongoji, mwalimu wako na ikibidi omba simu upige namba 116 bure utoe taarifa ili upatiwe msaada zaidi” alieleza Bi. Felister.

Aidha, Bi. Felister ameishukuru Serikali ya Jamhuri ya Muungano wa Tanzania kwa kuweka utaratibu makini wa kusikiliza mashauri ya ukatili unaofanywa kwa watoto kiasi kwamba hivi sasa kuna mahakimu waliopewa mafunzo ya namna ya kuwahoji watoto wanaobainika kufanyiwa ukatili wa kijinsia ili waweze kuwasaidia na kuwachukulia hatua za kisheria wale wanaohusika kufanya ukatili huo.

Kwa upande mwingine, Mkurugenzi Mtendaji wa Shirika la TUWODEA, Bi. Zainab Shakiru alielezea tatizo la baadhi ya watoto kutokunywa uji shuleni kuwa nalo ni suala la ukatili na akatoa wito kwa wazazi na walezi ambao watoto wao bado hawapati huduma ya uji mashuleni kuanza kuchangia huduma hiyo ili watoto wao waweze kupata huduma sawa na watoto wenzao wawapo mashuleni.

Kilele cha Maadhimisho ya Siku ya Ukatili wa Kijinsia hufanyika tarehe 10.12 kila mwaka, na katika kuelekea kwenye maadhimisho hayo, kuanzia leo kwa muda wa siku 16 Halmashauri kwa kushirikiana na wadau mbalimbali watakuwa wakitoa elimu ya ukatili wa kijinsia katika shule za msingi na sekondari na maeneo yenye mikusanyiko.

**“Kila Uhai una Thamani; Tokomeza Ukatili Dhidi ya Watoto na Wanawake”**